SET รูด 11 จุด หลุด 1,600 จุด เซ่นปัจจัยลบ 2 เด้ง “ดาวโจนส์” ดิ่ง 500 จุด-ราคาน้ำมันร่วง
SET รูด 11 จุด หลุด 1,600 จุด เซ่นปัจจัยลบ 2 เด้ง "ดาวโจนส์" ดิ่ง 500 จุด-ราคาน้ำมันร่วง โดย ณ เวลา 11.18 น. อยู่ที่ 1,598.74 จุด ลบ 10.71 จุด หรือ 0.67% สูงสุดที่ 1,615.63 จุด ต่ำสุดที่ 1,597.59 จุด มูลค่าการซื้อขาย 1.34 หมื่นล้านบาท
17 ธ.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 11.18 น. อยู่ที่ 1,598.74 จุด ลบ 10.71 จุด หรือ 0.67% สูงสุดที่ 1,615.63 จุด ต่ำสุดที่ 1,597.59 จุด มูลค่าการซื้อขาย 1.34 หมื่นล้านบาท สำหรับปัจจัยที่ส่งผลให้ดัชนีปรับตัวลงแรงคาดว่ามาจากแรงขายในหุ้นขนาดใหญ่ และเป็นไปตามทิศทางตลาดต่างประเทศ หลังจากดัชนีหุ้นดาวโจนส์รูดลงเกือบ 500 จุด และ ราคาน้ำมันปรับตัวลดลง
โดย นักวิเคราะห์ บล.เคที ซีมิโก้ ระบุว่า ตลาดหุ้นไทยเช้านี้คาดว่าจะอ่อนตัวลงตามโมเมนตัมของตลาดสหรัฐฯ และราคาน้ำมันดิบก็ปรับตัวลงด้วย อีกทั้งในทางเทคนิคก็มีลุ้นลงทดสอบแนวรับเดิม 1,598-1,596 จุด ซึ่งไม่ควรจะหลุดแนวนี้ ถ้าหลุดก็มีแนวรับถัดไปที่ 1,580 จุด ซึ่งขณะนี้นักลงทุนก็วิตกทางเทคนิคเช่นกัน ส่วนแนวต้านให้ไว้ที่ 1,613-1,628 จุด
อย่างไรก็ดี หลายตลาดในภูมิภาคไม่ได้ปรับตัวลงตามตลาดสหรัฐฯ ซึ่งส่วนใหญ่ยังยืนในแดบวกได้ เนื่องจากเช้านี้ดาวโจนส์ฟิวเจอร์ได้เคลื่อนไหวในแดนบวก ทำให้สัญญาณดูดีขึ้น และต่างก็มองว่าที่ตลาดสหรัฐฯปรับตัวลงแรงเป็นปัจจัยเฉพาะตัว
พร้อมให้ติดตามการประชุมของหลายธนาคารกลางในสัปดาห์นี้ ไม่ว่าจะเป็นธนาคารกลางสหรัฐฯ (เฟด), การคณะกรรมนโยบายการเงิน (กนง.), การประชุมธนาคารกลางอังกฤษ (BoE) และการประชุมธนาคารกลางญี่ปุ่น (BOJ) โดยให้จับตาการส่งสัญญาณจากเฟดว่าจะมีการชะลอการปรับขึ้นอัตราดอกเบี้ยหรือไม่ ถ้าชะลอการขึ้นดอกเบี้ยตลาดฯก็น่าจะดีขึ้น
รวมทั้งรอดูตลาดฯจะประกาศหุ้นในกลุ่ม SET50, SET100 ส่วนการเลือกตั้งก็คงเป็นไปตามโรดแมพ นอกจากนี้ก็ต้องรอดูว่าจะมีเม็ดเงินจากกองทุน LTF, RMF เข้ามาช่วยหนุนตลาดฯหรือเปล่าในช่วงสองสัปดาห์สุดท้ายก่อนสิ้นปี ตรงนี้ทำให้มอง Downside ตลาดฯไม่มาก